**УЧЕНИЦИ** наше школе, на њих смо поносни!

**\*Љуба и Милијана Ћосовић, Сафија Ђоловић и Станија-Цана Кнежевић** – ученице осмог разреда, са својом такмичарском песмом „Плави кишобран“, на фестивалу „Бели нарцис 63“, у великој конкуренцији – освојиле су друго место.

**\*Арслан Туркмановић-Аско и Ацо Тодоровић**-**Бобиша** – припадају генерацији талентованих младих сликара шездесетих и седамдесетих година. Касније су завршили Академију ликовних уметности и постали добри сликари.

\***Анкица Ћировић** и **Златко Туркмановић** – први носиоци Вукове дипломе, 1970.године. Од тада је уведена пракса да председник Скупштине општине организује свечани пријем „вуковаца“. Након три деценије је било преко 30 носилаца Вукове дипломе!

**\*Ервин Хаџимуртезић** – рецитатор републичког ранга, који је 1996 – као ученик осмог разреда одушевио присутне у дворани и оне поред малих ТВ екрана. Добио је плакету и златник. Доказао се и као глумац-аматер, а 2001. постао студент одсека глуме Академије уметности у Новом Саду. Он је први Нововарошанин који је уписао студије глуме.

**\*Милица Дилпарић, Јелена Баковић, Сузана Вујовић, Бојана Пришуњак** – ученице/мале песникиње, које су обогатиле своју школу збиркама песама – двехиљадитих година.

**\*Александар Недић, Данка Бјелић, Драгана Живковић, Невена Шапоњић, Никола Јовић, Огњен Шапоњић**  - даровити ученици у области мататике, информатике, биологије, екологије, српског језика, поезије, глиме... нашли су се у књизи „Они долазе – таленти основних школа Србије“ у издању Публик преса 2001. у Београду. Њихову даровитост су открили и неговали врсни учитељи и наставници ове школе!

**\*Љубинко Друловић**-даровити спортиста и ученик наше школе.Бивши фудбалер, а садашњи фудбалски тренер.Рођен је 11.септембра 1968.године. Јуниорску каријеру је почео у Златару у Новој Вароши.Играо је у фудбалском клубу Партизан из Београда.У богатој фудбалској каријери играо је за Порто и Бенфику.

**\*Немања Недовић**-је српски кошаркаш.Рођен је 16.јуна 1991.године у Новој Вароши.Поникао је из КК Златар.Игра на позицијама плејмејкера и бека.Играо је за ГОЛДЕН СТЕЈТ вориорси,Валенсију,Малагу,Олимпију,Панатинаикос. Тренутно игра за Црвену Звезду.

НАСТАВНИЦИ

**\*Вера Ристић** – професорка српскохрватског језика , од 1962. дошла из Београда и радила у овој школи... „Одмах је освојила наша дечја срца – блага, пуна разумевања, стрпљива. Поред ње смо се сви осећали поједнако важним“ – сећа се њена некадашња ученица.

**\*Живорад Петровић – Мане** – наставник музике, 1963. припремао децу за учешће на фестивалу „Бели нарцис 63“, где су имали запажен успех. Открио је многе музичке таленте и дао им „ветар у леђа“.

**\*Марија Олејар/Ђековић** – наставница ликовног васпитања, чији су ученици добијали значајна признања на ликовним конкурсима. Такође и сама наставница је свој уметнички дар, осим кроз децу, показала и у осмишљавању сцене, костима, шминке за дечју оперу „Морнари“, 1970. године. А онда су се низале друге сцене и књижевне поетско - ликовне вечери, попут незаборавне, посвећене Милени Павловић Барили...

**\*Радмила Мандић** – учитељица. Интересантно је поменути да је, са својим ученицима на часу природе и друштва предложила да напишу писмо граничарима, а онда га и стварно послали на Војну пошту 3908 – караула Козина на југословенско-италијанској граници. Тако је 1972. године учитељица постала идејни зачетник сарадње са граничарима из Словеније. Касније су успоставили и сусрет уживо и једни другима указали гостопримство.

**\*Мира Ашанин и Зора Гујаничић** – наставнице историје су, уз помоћ и ентузијазам ученика – чланова секције, кабинет претвориле у својеврсну историјску лабораторију. Све је почело 1973. године када је наставница Мира дошла у ову школу и пренела на децу љубав према трагању за музејским предметима.

**\*Радојка Рада Главоњић** – наставница српскохрватског језика, посвећена својој професији и ученицима, је 1983., од Културно-просветне заједнице Србије, добила значајно признање у виду Златне значке – која се додељује најбољим посленицима културе у Републици Србији. Није посустајала у својој истрајности у раду, тако да је 1998. године режирала дечју представу „Црвенкапа и збуњени вук“ – која је на Пионирским позоришним играма Србије освојила друго место.

**\*Надежда Васић** – наставница ликовне културе је покренула чланове ликовне секције да прикупљају музејске експонате. Деца су озбиљно приступила том послу. Пешачила и по неколико километара да обиђу места где се могу наћи значајни примерци. Тако је 1986.године свечано отворен Етнографски школски музеј. Експонати су се користили и као мотив за сликање, цртање, вајање.

**\*Славко Дошен** – наставник српског језике, покретач и уредник школског листа „Златарски основац“, је са својим колегиницама и члановима новинарске секције покренуо овај лист и уређивао дечју емисију „Звонце“ на локалном радију – где су наступала деца ове школе.

**Стојка Бјелак** – учитељица - није само радила, већ је и „живела“ са својим ђацима. Посвећена свом послу у одељењу - примењивала је савремене методе учења и поштовала права детета. Такође је дала велики допринос кутурном уздизању Школе. Изнедрила је мале песнике, глумце... И сама се бавила сценом, костимима и организацијом културних програма у школи и у локалној заједници и за то добијала заслужена признања.

ДИРЕКТОРИ

**\*Петар Мандић** – постављен је решењем Народног одбора Златарског среза за управитеља школе од 1955. године. Касније се постао директор Дома културе и био један од најистакнутијих посленика културе у Новој Вароши. Добитник је више награда и друштвених признања.

**\*Авдо Туркмановић** – постављен је за управитеља 1957. године. Једно време је био председник Савета за просвету и културу, затим у републичкој заједници образовања и васпитања. Добитник је више друштвених признања, међу којима је и Повеља са златном плакетом „4.децембар“.

**\*Живојин Ђокић** – био је на дужности директора од 1962. Пре тога је предавао француски, историју и фискултуру. Радио је и као просветни референт у Народном одбору општине и био председник Савета за физичку културу општине Нова Варош.

**\*Вукосав Деспотовић** – изабран је за директора 1973. године. Био је 27 година на месту директора. У том периоду је Школа и ученици добијали безброј друштвених признања и награда. И сам је био добитник више друштвених признања, међу којима је и општинска награда „4.децембар“. Неговао је културни дух школе и подржавао програм активног учења.

**\*Милана Перошевић Мартиновић** – била је вршилац дужности директора од 2001. године. У том периоду девет ученика је стигло до републичког такмичења. Кроз 23 секције - ученици су имали прилике да покажу своје таленте и постигну успех на такмичењима. Пет учитељица са факултетским образовањем почело је своје прве радне дане у градској школи. Уведено је ГВ и ВН у школу – као изборни предмет. Интересовање је било подједнако за ГВ и ВН – по 51, а 31 ученик није бирао ништа. Свих 10 ученика у ИО Дражевићи су се определили за ГВ. Током Дечје недеље, деца су пожелела осмех на лицима наставника, компјутере, ђачку кухињу, базен и музику са разгласа. Свечано је обележен Дан просветних радника. На Савиндан се ломио славски колач уз присуство свештеника...

**\*Радиша Филиповић** – изабран је за директора 2002.године. Био је на том месту три мандата. У том периоду је реновирана кровна конструкција зграде за млађе основце. Школа је добила сертификат Школе без насиља. Уведено је инклузивно образовање. Почела је „делимична инклузија“ уз укључивање специјалног педагога у рад са децом редовних одељења. Осмишљен је Клуб друштвених игара и Креативнообразовни кутак. Школа је добила и другог стручног сарадника – психолога. Настављена је традиција обележавања Дана просветних радника и Савиндана уз присуство свештеника. Школска библиотека је постала културни центар, отворен и за локалну заједницу. Ученици су имали успеха на такмичењима...